b'\n_START_ARTICLE_\nHipotekos teismas\n_START_PARAGRAPH_\nHipotekos teismas (hipotekos skyrius) \xe2\x80\x93 prie tam tikro teismo \xc4\xafsteigta valstyb\xc4\x97s strukt\xc5\xabra, vykdanti hipotekos funkcijas.\n_START_SECTION_\n\xc4\xaegliojimai\n_START_PARAGRAPH_\nHipotekos teismas priklauso teism\xc5\xb3 sistemai. Steigiamas, siekiant hipotekos registruose \xc4\xafregistruoti nekilnojam\xc4\x85j\xc4\xaf turt\xc4\x85 ir su jo nuosavybe susijusias teises. Hipotekos teis\xc4\x97jas nagrin\xc4\x97ja bylas d\xc4\x97l sutartin\xc4\x97s ir priverstin\xc4\x97s hipotekos, \xc4\xafkeitimo, kit\xc5\xb3 daiktini\xc5\xb3 teisi\xc5\xb3, juridini\xc5\xb3 fakt\xc5\xb3 ir daikt\xc5\xb3 registravimo hipotekos teismo tvarkomuose registruose, d\xc4\x97l \xc4\xafkeisto turto are\xc5\xa1to, i\xc5\xa1ie\xc5\xa1kojimo i\xc5\xa1 \xc4\xafkeisto turto, i\xc5\xa1ie\xc5\xa1kot\xc5\xb3 sum\xc5\xb3 paskirstymo i\xc5\xa1ie\xc5\xa1kotojams, vykdo \xc4\xafstatym\xc5\xb3 jam suteiktus kitus \xc4\xafgaliojimus._NEWLINE_Hipotekos teismas veikia kai kuriose \xc5\xa1alyse, pvz., Latvijoje, kur hipotekos teismas priklauso apygard\xc5\xb3 teismams, hipotekos teis\xc4\x97j\xc5\xb3 statusas atitinka apylink\xc4\x97s (miesto) teismo teis\xc4\x97jo status\xc4\x85. Kai kurios valstyb\xc4\x97s (pvz., Norvegija), siekdamos, kad hipotekos procesas neb\xc5\xabt\xc5\xb3 teismo procesu, nes teis\xc4\x97jai, tikrindami hipotekos informacij\xc4\x85, netinkamai naudoja savo laik\xc4\x85 ir kvalifikacij\xc4\x85, palaipsniui atsisako hipotekos teismo funkcij\xc5\xb3.\n_START_SECTION_\nLietuvoje\n_START_PARAGRAPH_\nHipotekos skyrius prie apylink\xc4\x97s teismo (Hipotekos skyrius) - valstybin\xc4\x97 strukt\xc5\xabra, vykdanti hipotekos funkcijas Lietuvoje._NEWLINE_1997 m. prad\xc4\x97jo veikti 6 miesto apylink\xc4\x97s teism\xc5\xb3 (Kaunas, Klaip\xc4\x97da, Panev\xc4\x97\xc5\xbeys, \xc5\xa0iauliai, Tel\xc5\xa1iai ir Vilniaus miesto pirmos apylink\xc4\x97s) ir 4 rajono apylink\xc4\x97s teism\xc5\xb3 (Alytus, Marijampol\xc4\x97, Taurag\xc4\x97 ir Utena), 1999 m. \xe2\x80\x93 5 rajono apylink\xc4\x97s teism\xc5\xb3 (Ignalina, Kelm\xc4\x97 \xe2\x80\x93 veik\xc4\x97 iki 2009 m., Ma\xc5\xbeeikiai, Roki\xc5\xa1kis, Ukmerg\xc4\x97) hipotekos skyriai. J\xc5\xb3 veikl\xc4\x85 reglamentuoja 1994 m. LR teism\xc5\xb3 \xc4\xafstatymas, 1996 m. Hipotekos registro steigimo \xc4\xafstatymas, 2001 m. Hipotekos registro nuostatai, LR civilinis kodeksas (\xc4\xafsigaliojo 2001 m.), LR civilinio proceso kodeksas (\xc4\xafsigaliojo 2003 m.) ir kiti teis\xc4\x97s aktai._NEWLINE_Hipotekos skyrius steigia ir naikina, tvirtina j\xc5\xb3 darbuotoj\xc5\xb3 pareigybi\xc5\xb3 s\xc4\x85ra\xc5\xa1us ir nustato veiklos teritorij\xc4\x85 (ji gali nesutapti su apylink\xc4\x97s teismo, prie kurio tas Hipotekos skyrius \xc4\xafsteigtas, veiklos teritorija) LR teisingumo ministras. Hipotekos skyrius turi antspaud\xc4\x85 su valstyb\xc4\x97s herbu, s\xc4\x85skait\xc4\x85 banke ir yra Centrin\xc4\x97s hipotekos \xc4\xafstaigos filialas. Hipotekos skyriaus veikl\xc4\x85 reglamentuoja Hipotekos registro steigimo \xc4\xafstatymas, Hipotekos registro nuostatai ir kiti teis\xc4\x97s aktai._NEWLINE_Hipotekos teis\xc4\x97jo funkcijas apylink\xc4\x97s teismo pirmininko pavedimu atlieka apylink\xc4\x97s teismo, prie kurio yra hipotekos skyrius, teis\xc4\x97jas. 2007 m. nutarimu Vyriausyb\xc4\x97 patvirtino hipotekos registro pl\xc4\x97tros koncepcij\xc4\x85, kurios pagrindinis tikslas \xe2\x80\x93 sukurti nauj\xc4\x85 hipotekos ir \xc4\xafkeitimo, turto are\xc5\xa1to akt\xc5\xb3 registravimo model\xc4\xaf, kur\xc4\xaf \xc4\xafgyvendinus bus panaikintos hipotekos teis\xc4\x97jo funkcijos, susijusios su sutartin\xc4\x97s hipotekos ir \xc4\xafkeitimo registracija.'